ออมสินห่วงหนี้เสียปีหน้าเพิ่มเป็น2%
ออมสินหวั่นปีหน้า เอ็นพีแอลแตะ 2% ลูกค้าเจอผลกระทบเศรษฐกิจ หดเป้าสินเชื่อ ส่วนเงินฝากโตแค่ 3%
24 ธ.ค. 2558

ออมสินหวั่นปีหน้า เอ็นพีแอลแตะ 2% ลูกค้าเจอผลกระทบเศรษฐกิจ หดเป้าสินเชื่อ ส่วนเงินฝากโตแค่ 3% 
นายชาติชาย พยุหนาวีชัย ผู้อำนวยการธนาคารออมสิน เปิดเผยถึงเป้าหมายการดำเนินงานปี 2559 ว่า ธนาคารตั้งเป้าขยายสินเชื่อและเงินฝากไว้ที่ 3% โดยเป้าหมายสินเชื่ออยู่ที่ 1.93 ล้านล้านบาท ส่วนเงินฝากตั้งเป้ายอดรวมไว้ที่ 2.09 ล้านล้านบาท
ขณะที่ยอดสินเชื่อที่ไม่ก่อให้เกิดรายได้ หรือเอ็นพีแอล ปัจจุบันอยู่ที่ 1.97% หรือเท่ากับ 3.677 หมื่นล้านบาท คาดว่าเมื่อถึงสิ้นปีเอ็นพีแอลจะลดลงเหลือ 1.8% เป็นผลมาจากมาตรการปรับโครงสร้างหนี้ครูกำลังเห็นผล แต่ในปี 2559 คาดว่าเอ็นพีแอลจะเพิ่มสูงขึ้นอยู่ที่ระดับ 2% ซึ่งเป็นผลจากภาวะเศรษฐกิจที่ยังชะลอกระทบรายได้ของลูกหนี้
ทั้งนี้ เป้าหมายการดำเนินงานของธนาคารออมสินในปีหน้า ได้ลดลงจากปี 2558 ที่คาดว่ามียอดสินเชื่อรวมอยู่ที่ 1.87 ล้านล้านบาท เพิ่มขึ้นจากปี 2557 ที่ 1.8 ล้านล้านบาท หรือเพิ่มขึ้น 4% ส่วนปี 2559 ตั้งเป้าหมายสินเชื่อโตแค่ 3% ต่ำกว่าในปีนี้  การที่สินเชื่อไม่ขยายตัวมากเพราะธนาคารระมัดระวังการปล่อยสินเชื่อให้มีคุณภาพมากขึ้น
อย่างไรก็ดี ในปี 2558 คาดว่าธนาคารมีกำไรสุทธิหลังหักสำรองหนี้สงสัยจะสูญ 1.66 หมื่นล้านบาท ลดลงจากยอดกำไร 11 เดือน ซึ่งอยู่ที่ 1.89 หมื่นล้านบาท เนื่องจากธนาคารได้ตั้งสำรองหนี้ครู 4,000 ล้านบาท ส่วนรายได้ดอกเบี้ยสุทธิ 5.34 หมื่นล้านบาท สูงกว่าช่วงเดียวกันของปีก่อน 2,309 ล้านบาท และคาดว่าในปี 2559 จะมีกำไรสุทธิหลังหักสำรอง 1.72 หมื่นล้านบาท สำหรับรายได้ค่าธรรมเนียมในปี 2559 คาดว่าจะเติบโต 20.1% หรือคิดเป็น 5,800 ล้านบาท จากปีนี้ที่มีรายได้ค่าธรรมเนียม 4,830 ล้านบาท ส่งผลให้ยอดสินทรัพย์รวม ณ สิ้นปีนี้คาดว่าเพิ่มขึ้นเป็น 2.33 ล้านล้านบาท
"ในปีหน้าคาดว่าเศรษฐกิจจะขยายตัวได้ 3-3.5% สูงขึ้นจากปีนี้ที่ 2.7% ซึ่งมองว่าธนาคารจะมีส่วนสำคัญในการขับเคลื่อนเศรษฐกิจ โดยเฉพาะจากโครงการสินเชื่อดอกเบี้ยต่ำที่มีการขยายวงเงินเพิ่มขึ้นอีก 5 หมื่นล้านบาท จะเริ่มทยอยเข้าสู่ระบบในช่วงต้นปีหน้า" นายชาติชาย กล่าว
นายชาติชาย กล่าวว่า ธนาคารสนับสนุนโครงการกระตุ้นเศรษฐกิจของรัฐบาลผ่านการให้สินเชื่อ ได้แก่ สินเชื่อเพื่อพัฒนากลุ่มอาชีพ สินเชื่อเคหะ สินเชื่อภาครัฐ รัฐวิสาหกิจและสถาบันการเงิน (เงินกู้ซอฟต์โลน) สินเชื่อเพื่อสังคมและชุมชน (กองทุนหมู่บ้าน) สินเชื่อบุคคลรายย่อย และสินเชื่อกลุ่มเศรษฐกิจฐานราก โครงการธนาคารประชาชน สินเชื่อเอสเอ็มอี สุขใจพลัส เป็นต้น